text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 4 декември 2013 година
  за изменение на Решение за изпълнение 2011/861/ЕС за временна дерогация от правилата за произход, предвидени в приложение II към Регламент (ЕО) № 1528/2007 на Съвета, за да се вземе предвид специалната ситуация в Кения по отношение на филето от риба тон
  (нотифицирано под номер C(2013) 8537)
  (2013/716/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1528/2007 на Съвета от 20 декември 2007 г. за прилагане на режима за продукти с произход от определени страни, които са част от групата държави от Африка, Карибския и Тихоокеанския басейн (АКТБ), предвидени в споразуменията, установяващи или водещи до установяване на споразуменията за икономическо партньорство (1), и по-специално член 36, параграф 4 от приложение II към него,
  като има предвид, че:
  (1)
  На 19 декември 2011 г. Комисията прие Решение за изпълнение 2011/861/ЕС (2), с което се предоставя временна дерогация от правилата за произход, предвидени в приложение II към Регламент (ЕО) № 1528/2007, за да се вземе предвид специалната ситуация в Кения по отношение на филето от риба тон. С Решение за изпълнение 2012/208/ЕС на Комисията (3) бе предоставено удължаване на посочената временна дерогация до 31 декември 2013 г.
  (2)
  На 22 юли 2013 г. в съответствие с член 36 от приложение II към Регламент (ЕО) № 1528/2007 Кения поиска ново удължаване на гореспоменатата дерогация от правилата за произход, определени в посоченото приложение, по отношение на 2 000 тона филе от риба тон за периода от 1 януари 2014 г. до 31 декември 2014 г. На 3 октомври 2013 г. Кения предостави допълнителна информация заедно с преразгледано искане за 1 500 тона филе от риба тон за периода от 1 януари 2014 г. до 30 септември 2014 г.
  (3)
  Съгласно информацията, предоставена от Кения, доставките на риба тон продължават да бъдат необичайно слаби в сравнение с обичайните сезонни колебания, а поради пиратството собствениците на кораби не желаят да поемат риска да извършват доставки на необработена риба тон. Ето защо Кения все още не е в състояние да спазва правилата за произход, предвидени в приложение II към Регламент (ЕО) № 1528/2007, след изтичането на дерогацията на 31 декември 2013 г.
  (4)
  Като се има предвид, че положението в Кения по отношение на филето от риба тон все още не се е подобрило достатъчно, удължаването на срока на действие на дерогацията е оправдано. Срокът следва да бъде удължен до 30 септември 2014 г.
  (5)
  Поради това Решение за изпълнение 2011/861/ЕС следва да бъде съответно изменено.
  (6)
  Мерките, предвидени в настоящото решение, са в съответствие със становището на Комитета по Митническия кодекс,
  ПРИЕ НАСТОЯЩОТО РЕШЕНИЕ:
  Член 1
  Решение за изпълнение 2011/861/ЕС се изменя, както следва:
  1)
  Член 2 се заменя със следното:
  „Член 2
  Предвидената в член 1 дерогация се прилага за посочените в приложението продукти и количества, които са декларирани за допускане за свободно обращение в Съюза от Кения, в периода от 1 януари 2011 г. до 30 септември 2014 г. или до датата на временното прилагане на Споразумението за икономическо партньорство между Източноафриканската общност, от една страна, и Европейския съюз и неговите държави членки, от друга страна, ако тази дата настъпи по-рано.“
  2)
  Член 6 се заменя със следното:
  „Член 6
  Настоящото решение се прилага от 1 януари 2011 г. до 30 септември 2014 г.“
  (3)
  Приложението се заменя с текста на приложението към настоящото решение.
  Член 2
  Настоящото решение се прилага от 1 януари 2014 г.
  Член 3
  Адресати на настоящото решение са държавите членки.
  Съставено в Брюксел на 4 декември 2013 година.